b'\n_START_ARTICLE_\nHenrik Wilhelm Johan Zilliacus\n_START_PARAGRAPH_\nHenrik Wilhelm Johan Zilliacus (24. kes\xc3\xa4kuuta 1823 Pyh\xc3\xa4j\xc3\xa4rvi Vpl \xe2\x80\x93 2. elokuuta 1887 Ruokolahti) oli suomalainen juristi, virkamies ja senaattori._NEWLINE_H. W. J. Zilliacuksen vanhemmat olivat henkikirjuri ja kuvernementinsihteeri Petter Vilhelm Zilliacus sek\xc3\xa4 Elisabet Ulrika Wolter. Zilliacus k\xc3\xa4i koulua aluksi K\xc3\xa4kisalmella ja kirjoitti vuonna 1840 ylioppilaaksi Helsingin yksityislyseosta. H\xc3\xa4n valmistui Helsingin yliopistosta filosofian kandidaatiksi 1845 ja maisteriksi 1847 sek\xc3\xa4 molempain oikeuksien kandidaatiksi 1850. Molempain oikeuksien tohtoriksi h\xc3\xa4n v\xc3\xa4itteli vuonna 1860. Zilliacus ty\xc3\xb6skenteli vuodesta 1852 alkaen senaatin talousosaston ylimm\xc3\xa4isen\xc3\xa4 kamarikirjurina, 1854\xe2\x80\x931858 Maanmittauksen ja mets\xc3\xa4nhoitolaitoksen ylihallituksen kanslistina, 1857 Luotsi- ja majakkalaitoksen ylihallituksen sihteerin\xc3\xa4 sek\xc3\xa4 vuodesta 1858 Suomen Pankin sihteerin\xc3\xa4 ja 1862 alkaen ensimm\xc3\xa4isen\xc3\xa4 kamreerina._NEWLINE_Zilliacus nimitettiin vuonna 1866 Helsingin kunnallispormestariksi, 1873 prokuraattorin apulaiseksi sek\xc3\xa4 1875 senaatin talousosaston j\xc3\xa4seneksi ja siviilitoimituskunnan apulaisp\xc3\xa4\xc3\xa4llik\xc3\xb6ksi. H\xc3\xa4n oli vuoden 1872 valtiop\xc3\xa4ivill\xc3\xa4 porvariss\xc3\xa4\xc3\xa4dyn edustajana ja puhemiehen\xc3\xa4. Zilliacuksen puoliso oli \xc3\x84yr\xc3\xa4p\xc3\xa4\xc3\xa4n kruununvoudin tyt\xc3\xa4r Ida Charlotta S\xc3\xb6derhjelm ja heid\xc3\xa4n lapsiaan olivat kirjailija ja aktivistipoliitikko Konni Zilliacus sek\xc3\xa4 l\xc3\xa4\xc3\xa4k\xc3\xa4ri Henrik Johan Wilhelm Zilliacus.'